Якая праца, такія за яе і дывідэнды. Пра невясёлую фінансавую “арыфметыку” таварыства праінфармаваў выконваючы абавязкі начальніка ўпраўлення райсельгасхарчу Уладзімір Дытко. Так, сабекошт адной тоны малака, адпраўленага на прыёмны пункт, склаў 429, а сярэдняя цана рэалізацыі — 373 рублі. Па гэтых красамоўных лічбах бачна, што да прыбыткаў тут, не раўнуючы, як да Месяца. Вытворчасць ялавічыны таксама стратная, рэнтабельнасць — мінус ажно 36,5 працэнта. Адной з асноўных прычын такога становішча, апрача нізкай прадукцыйнасці пагалоўя, з’яўляецца перарасход кармоў. У прыватнасці, іх затраты на адзін кілаграм малака перавышаюць нарматыўныя на 0,65 кармавой адзінкі, а прыбаўлення ў вазе буйной рагатай жывёлы — на 6,3. І гэта, падкрэслім, на кожным кілаграме. А ўвогуле, пры пераводзе на грошы атрымліваецца буйная сума ў 250,9 тысячы рублёў. Да яе яшчэ варта дадаць і згубленую на продажы жывёлы нізкімі кандыцыямі і малака першым гатункам 131 тысячу рублёў. Зноў жа, неапраўданых страт, якія на сумленні спецыялістаў гаспадаркі.